次韻李似表縣丞出示遊西湖古風二首  其二
作者：李綱
朝代：宋

paragraphs: 李侯嗜學古，餘事皆遠屏。
昂昂鸞鵠姿，豈與凡禽並。
捧檄來南州，初識浙江境。
尋盟款吾廬，不待日中定。
從容叩所得，響答如汲井。
時方羅俊乂，寧久淹簿領。
清秋鵰鶚飛，大道驊騮騁。
詞章尤激昂，筆力可扛鼎。
虛堂縱談笑，霜月掛金餅。
夜闌言愈微，至味嚼佳茗。
古來會合難，歲月積俄頃。
願子謹所之，萬里路方永。
吾衰老閒曠，軒冕志已冷。
棲遲丘壑間，此興良自肯。
他日來相遇，梁谿尋釣艇。